CELEX: 
Language: lv
Date: 2017-11-30 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz zobenzivs krājumu Vidusjūrā groza Komisijas Deleģēto regulu (ES) 2015/98 par Starptautiskajā Konvencijā par Atlantijas tunzivju saglabāšanu paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
            
               Priekšlikuma pamatojums un mērķi
            
            
               Lai pieliktu punktu zivju izmetumu problēmai, kopējā zivsaimniecības politika (KZP) paredz pakāpeniski ieviest izkraušanas pienākumu. Šis pienākums ir noteikts Eiropas Parlamenta un Padomes 2013. gada 11. decembra Regulā (ES) Nr. 1380/2013 par kopējo zivsaimniecības politiku
                  1
                (“pamatregula”), konkrēti, tās 15. panta 2. punktā.
            
            
               Komisijas Deleģētā regula (ES) 2015/98
                  2
                attiecas uz Eiropas Savienības starptautisko saistību ieviešanu, kā minēts pamatregulas 15. panta 2. punktā, un nosaka vairākas atkāpes no pienākuma izkraut zivis. Tādējādi tās mērķis ir nodrošināt, ka attiecīgie Eiropas Savienības (ES) noteikumi ir saskaņā ar ES starptautiskajām saistībām un ka Savienība izpilda lēmumus, ko pieņēmušas reģionālās zvejniecības pārvaldības organizācijas (RZPO), piemēram, Starptautiskā Atlantijas tunzivju saglabāšanas komisija (ICCAT) vai Ziemeļrietumu Atlantijas zvejniecības organizācija.
            
            
               ICCAT gadskārtējā sanāksmē, kas 2016. gadā norisinājās Vilamurā (Portugāle), ICCAT CPC
                  3
                spēra izšķirīgu soli nolūkā reaģēt uz zobenzivs (Xyphias gladius) satraucošo stāvokli Vidusjūrā. Tā pieņēma 15 gadu atjaunošanas plānu, kas ietverts ICCAT Ieteikumā 16-05.
            
            
               Šā priekšlikuma mērķis ir grozīt Komisijas Deleģēto regulu (ES) 2015/98. Tas ļaus ES izpildīt ICCAT Ieteikumu 16-05, ar ko izveido daudzgadu plānu zobenzivs krājuma atjaunošanai Vidusjūrā, un tādējādi nodrošināt, ka pamatregulas 15. panta 1. punktā noteiktais izkraušanas pienākums neattiecas uz ES kuģiem, kas darbojas zobenzivs zvejniecībās Vidusjūrā. 
            
            
            
               Konkrēto priekšlikuma noteikumu detalizēts skaidrojums
            
            
               Pamatregulas 15. pants nosaka izkraušanas pienākumu (citiem vārdiem, izmetumu aizliegumu), ko piemēro visu to sugu nozvejām, uz kurām attiecas nozvejas limiti. Turklāt Vidusjūrā to sugu nozvejas, uz kurām attiecas minimālais izmērs un kuras iegūtas zvejas darbībās ES ūdeņos vai ko ES zvejas kuģi ieguvuši ārpus ES ūdeņiem, ūdeņos, kas nav trešo valstu suverenitātē vai jurisdikcijā, ir jāpaceļ un jāpatur uz kuģa, jāreģistrē, jāizkrauj un jāatskaita no nozvejas kvotām.
            
            
               Pamatregulas 15. panta 2. punkts nosaka, ka izkraušanas pienākums neskar ES starptautiskās saistības. Komisija ir pilnvarota pieņemt deleģētos aktus, ar kuriem šādas starptautiskās saistības ievieš ES tiesību aktos. Tie jo īpaši ietver atkāpes no izkraušanas pienākuma.
            
            
               ES ir ICCAT CPC. ICCAT Ieteikums 16-05 izveido daudzgadu plānu zobenzivs krājuma atjaunošanai Vidusjūrā, kurš stājās spēkā 2017. gada jūnijā un ir saistošs ES dalībvalstīm.
            
            
               ICCAT Ieteikums 16-05 nosaka pienākumu izmest uz kuģiem esošās zobenzivs nozvejas, kas pārsniedz tiem iedalīto kvotu un/vai atļauto piezveju maksimālo apjomu.
            
            
               Tas attiecas arī uz sporta un atpūtas zvejas kuģiem. Vidusjūrā nozvejotas zobenzivis, kas ir mazākas par minimālo izmēru, arī būs jāizmet, tiklīdz ir pārsniegti piezvejas limiti, ko dalībvalstis noteikušas savos gada zvejas plānos.
            
            
               Ar 1. panta 1) punktu Deleģētās regulas (ES) 2015/98 5. panta virsraksts tiek grozīts uz “Zobenzivs Atlantijas okeānā”. Tādējādi zobenzivs krājumi Atlantijas okeānā un zobenzivs krājums Vidusjūrā tiks aplūkoti divos atsevišķos pantos.
            
            
               Ar 1. panta 2. punktu tiek ieviests atbrīvojums no Regulas (ES) Nr. 1380/2013 15. panta 1. punkta, lai gadījumos, kas norādīti ICCAT Ieteikumā 16-05, drīkstētu izmest Vidusjūrā nozvejotas zobenzivis. 
            
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
         
         
            
               Dalībvalstis vairākkārt ir lūgušas Komisiju nākt klajā ar šo priekšlikumu, kas nodrošinātu konsekvenci ES starptautisko saistību izpildē un kopējās zivsaimniecības politikas principu ievērošanā.
            
            
               Ar dalībvalstu pārvaldes iestādēm apspriedās Zvejniecības un akvakultūras komitejas sanāksmē 2017. gada 8. septembrī.
            
            
               Vidusjūras konsultatīvā padome (MEDAC) tika informēta par šiem grozījumiem 2017. gada 10. oktobra sanāksmē.
            
            
               Tā kā šis deleģētais akts pamatojas uz pamatregulas 15. panta 2. punktā paredzēto pilnvarojumu un nav uzskatāms par jaunu politikas iniciatīvu, ietekmes novērtējums nebija jāveic. 
            
            
               3.DELEĢĒTĀ AKTA JURIDISKIE ASPEKTI
            
            
               Juridiskais pamats
            
            
               Regulas (ES) Nr. 1380/2013 15. panta 2. punkts.
            
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē (skatīt Līguma par Eiropas Savienības darbību 3. panta 1. punkta d) apakšpunktu). Tāpēc subsidiaritātes principu nepiemēro.
            
            
               Proporcionalitātes princips
            
            
               Priekšlikums nodrošinās to, ka ES tiesību normas, kas reglamentē izmetumus, ir saskaņā ar ES starptautiskajām saistībām un ka ES izpilda lēmumus, ko pieņēmušas RZPO, kurās tā ir līgumslēdzēja puse. Tas tiks darīts, nepārsniedzot izvirzītā mērķa sasniegšanai vajadzīgos pasākumus.
            
            
               Instrumenta izvēle
            
            
               Izvēlētais juridiskais instruments ir Komisijas deleģētā regula, kā minēts Regulas (ES) Nr. 1380/2013 15. panta 2. punktā.
            
            
               KOMISIJAS DELEĢĒTĀ REGULA (ES) …/..
            
            
               (30.11.2017),
            
            
               ar ko attiecībā uz zobenzivs krājumu Vidusjūrā groza Komisijas Deleģēto regulu (ES) 2015/98 par Starptautiskajā Konvencijā par Atlantijas tunzivju saglabāšanu paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā 
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK
                  4
               , un jo īpaši tās 15. panta 2. punktu,
            
            
               tā kā:
            
         
         
            
               (1)Lai aizsargātu zobenzivs mazuļus, Starptautiskās Atlantijas tunzivju saglabāšanas komisijas (ICCAT) Ieteikuma 16-05 15. un 17. punkts nosaka Vidusjūrā nozvejotas zobenzivs minimālo izmēru. Par šo minimālo izmēru mazāku zobenzivju nozvejas un piezvejas, tostarp tās, kas gūtas sporta un atpūtas zvejā, nebūtu jāpatur uz zvejas kuģa, jāpārkrauj citā kuģī, jātransportē, jāuzglabā, jāizkrauj, jāpārdod, jāizliek vai jāpiedāvā pārdošanai.
            
            
               (2)Turklāt saskaņā ar Ieteikuma 16-05 17. punktu kuģiem, kas aktīvi zvejo zobenzivi, ir jāizmet nejauši nozvejotas zobenzivis, kuras ir mazākas par minimālo izmēru un kuru apjoms pārsniedz 5 % no šādu kuģu kopējā zobenzivs nozvejas apjoma.
            
            
               (3)Attiecībā uz sporta un atpūtas zveju ICCAT Ieteikuma 16-05 23. un 26. punkts nosaka, ka būtu jāaizliedz kuģim Vidusjūrā nozvejot, paturēt uz kuģa, pārkraut citā kuģī vai izkraut vairāk par vienu zobenzivi dienā. Būtu jāievieš pasākumi, kas vajadzīgi, lai nodrošinātu, ka tiek atlaists pēc iespējas lielāks skaits sporta un atpūtas zvejā Vidusjūrā nozvejotu dzīvu zobenzivju, jo īpaši to mazuļu. 
            
            
               (4)ICCAT Ieteikuma 16-05 30. punkts paredz, ka kuģi, kuriem nav atļauts aktīvi zvejot zobenzivi Vidusjūrā, drīkst paturēt uz kuģa zobenzivs nozvejas, kas nepārsniedz maksimālo piezvejas limitu vienam kuģim un zvejas darbībai. Dalībvalstīm šis piezvejas limits būtu jānosaka savos gada zvejas plānos un jāpaziņo Komisijai. Kuģiem, kuriem nav atļauts aktīvi zvejot zobenzivi Vidusjūrā, nevajadzētu paturēt uz kuģa Vidusjūrā gūtas zobenzivs piezvejas, kas pārsniedz nacionālajos gada zvejas plānos noteiktos limitus.
            
            
               (5)Lai nodrošinātu saskanību starp ICCAT Ieteikumu 16-05 un Savienības tiesību normām, Regulas (ES) Nr. 1380/2013 15. panta 1. punktā noteiktais izkraušanas pienākums nebūtu jāattiecina uz Savienības kuģiem, kas piedalās zobenzivs zvejniecībās Vidusjūrā.
            
            
               (6)Komisijas Deleģētā regula (ES) 2015/98
                  5
                būtu jāgroza, iekļaujot tajā jaunus noteikumus, kas atspoguļo ICCAT Ieteikumā 16-05 paredzētos zvejas nosacījumus.
            
            
               (7)Saskaņā ar Regulas (ES) Nr. 1380/2013 15. panta 1. punktā noteikto grafiku šai regulai būtu jāstājas spēkā tūlīt pēc tās publicēšanas,
            
            
               IR PIEŅĒMUSI ŠO REGULU.
            
            
               1. pants
            
            
               Deleģēto regulu (ES) 2015/98 groza šādi:
            
            
               (1)regulas 5. pantu groza šādi:
            
            
               (a)regulas 5. panta virsrakstu aizstāj ar šādu:
                     
               
                  “Zobenzivs Atlantijas okeānā”;
            
            
               (b)panta 1. punktu svītro;
            
            
               (c)panta 2. punktu aizstāj ar šādu:
            
            
               “2.
                     Atkāpjoties no Regulas (ES) Nr. 1380/2013 15. panta 1. punkta, ir aizliegts zvejot kā mērķsugu, paturēt uz kuģa vai pārkraut citā kuģī, izkraut, transportēt, uzglabāt, izlikt vai piedāvāt pārdošanai, pārdot vai laist tirgū zobenzivis (Xiphias gladius), kas ir mazākas par Regulas (EK) Nr. 520/2007 IV pielikumā noteikto minimālo izmēru.”;
            
            
               (2)iekļauj šādu 5.a pantu:
            
            
               “5.a pants
                  Zobenzivs Vidusjūrā
            
            
               (1)Atkāpjoties no Regulas (ES) Nr. 1380/2013 15. panta 1. punkta, ir aizliegts zvejot kā mērķsugu, paturēt uz kuģa, pārkraut citā kuģī, izkraut, transportēt, uzglabāt, pārdot, izlikt vai piedāvāt pārdošanai tādu zobenzivju (Xiphias gladius) nozvejas un piezvejas (tostarp sporta un atpūtas zvejā gūtas nozvejas un piezvejas), kuru:
            
            
               (a)garums no apakšžokļa līdz astes spuras sazarojuma vietai ir mazāks nekā 100 cm vai
            
            
               (b)svars ir mazāks nekā 11,4 kg (dzīvsvars) vai 10,2 kg (atžaunotas un izķidātas).
            
         
         
            
               (2)Neatkarīgi no 1. punkta nozvejotājkuģi, kas aktīvi zvejo zobenzivi, drīkst paturēt uz kuģa, pārkraut citā kuģī, pārvietot, izkraut, transportēt, uzglabāt, pārdot, izlikt vai piedāvāt pārdošanai nejauši nozvejotas zobenzivis, kas ir mazākas par minimālo izmēru, ar noteikumu, ka šādas nozvejas nepārsniedz 5 % no šādu kuģu kopējā zobenzivs nozvejas svara vai nozvejoto zobenzivju skaita.  
            
            
               (3)Atkāpjoties no Regulas (ES) Nr. 1380/2013 15. panta 1. punkta, nozvejotājkuģi, kuri aktīvi nezvejo zobenzivi, nepatur uz kuģa zobenzivs nozvejas, kas pārsniedz piezvejas limitu, ko dalībvalstis savos gada zvejas plānos nosaka attiecībā uz kopējās uz kuģa esošās zobenzivs nozvejas svaru vai nozvejoto īpatņu skaitu.
            
            
               (4)Atkāpjoties no Regulas (ES) Nr. 1380/2013 15. panta 1. punkta, vienam kuģim sporta un atpūtas zvejā ir aizliegts nozvejot, paturēt uz kuģa, pārkraut citā kuģī vai izkraut vairāk par vienu zobenzivi dienā. Dalībvalstis veic pasākumus, kas vajadzīgi, lai nodrošinātu un atvieglotu sporta un atpūtas zvejā nozvejotu dzīvu zobenzivju atlaišanu.”
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 30.11.2017
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 354, 28.12.2013., 22. lpp.
               
               
                  
                     (2)
                  
                        OV L 16, 23.1.2015., 23. lpp.
               
               
                  
                     (3)
                  
                        CPC ir ICCAT līgumslēdzējas puses, sadarbīgās puses, kas nav līgumslēdzējas puses, un sadarbīgie subjekti vai zvejniecības subjekti. 
               
               
                  
                     (4)
                  
                        OV L 354, 28.12.2013., 22. lpp. 
               
               
                  
                     (5)
                  
                        Komisijas 2014. gada 18. novembra Deleģētā regula (ES) 2015/98 par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā (OV L 16, 23.1.2015., 23. lpp.).